  Майя Бывальцева Ижкарлы «Уж данлыкъя кар» («Город трудовой доблести») ним сётонлы сӥзем стелаез 2021-тӥ арын 27-тӥ тулыспаллы пуктыны малпало. Со сярысь кар администрациысь историен но лулчеберетэн герӟаськем синпелетъёсты утьыны, урамъёслы, пролкаослы но дугдылонниослы нимъёс сётыны но воштыны юрттонъя ӧрилэн кенешоназ 8-тӥ пӧсьтолэзе карлэн тӧроез Олег Бекмеметьев вераз. 27-тӥ тулыспалэз инъетлы басьтыны луэ. Таяз арын тросгес лэсьтыны тыршомы. Адӟом, кызьы солэсь ӵектоссэ быръён вожвылъяськон ортчоз Олег Бекмеметьев, Ижкарлэн тӧроезКар кивалтӥсьлэн кылъёсызъя, стелалы тужгес тупатон инты – Горький нимо урам но ярдур вискысь эспланада, кытын «Пыраклы Россиен» синпелет сылэ. Озьы ик стелаез Вормон скверын, Ялан ӝуась тыллы пумит интыын, пуктыны ӵектон чузъяськиз. Ӧрилэн тросэз ёзчиосыз карын одӥг стела луыны кулэ шуыса веразы. Но Олег Бекмеметьев дано ним сярысь тодэ вайытонъёсты каре пырон интыосын но лэсьтыны луонлыкез эскерозы шуыса пусйиз. 13-20 пӧсьтолэзе калык пӧлын юалляськонлэн йылпумъян люкетэз ортчоз. Соку ик стелалэн вылтусызъя, интыезъя архитекторъёс пӧлын вожвылъяськон ялыны ужкагазъёс дасяны кутскозы. Ачиз конкурс толэзь пала кыстӥськоз. Гудырикошкон пумозь пумкылъян кутыны кулэ ни, кытын стела сылоз. Куарусёнысен ар пумозь проектно-сметной ужкагазъёсты дасялозы но лэсьтӥськонэз кутскозы. Кармылэн сӥ-данэз карлэсь вылтуссэ кылдыто. Макем соос трос, сокем умой Олег Бекмеметьев, Ижкарлэн тӧроезТодэ вайытом, Ижкарлы «Уж данлыкъя кар» ним сётон понна кура люкан 2020-тӥ арын южтолэзе кутскиз. Берлогес Удмуртилэн шоркаезлы дано ним сётон понна Ижкарлэн куронэзлы Россиысь тодосъя акдеми дурбасьтӥз. Куара сётон кар администрацилэн сайтаз но 25-тӥ инвожоысен 1-тӥ пӧсьтолэзёзь Кункатэ воштонъёсъя куара сётон дыръя мынӥз. Быръён участокъёсын 250 сюрслэсь трос адямиос мылкыдзэс веразы. 2-тӥ пӧсьтолэзе Удмуртилэн тӧроез Александр Бречалов Ижкар «Уж данлыкъя кар» ним басьтӥз шуыса ивортӥз, оглом 547 куара люкаськиз. 3-тӥ пӧсьтолэзе элькунлэн шоркараз шулдыръяськонъёс ортчизы. Ватсалом, Ижкар сяна, дано нимез Россиысь эшшо 19 каръёс басьтӥзы. Тегъёс: Мерлык Ижкар Удмуртия ОлегБекмеметьев ужданлык  